યોગીજી મહારાજની સાથે પ્રમુખસ્વામીએ ગુજરાતનાં અનેક ગામડાંમાં સત્સંગ પ્રચાર-પ્રસારનું કામ કર્યું. સાથેસાથે સમાજમાં ચાલતી અંધશ્રદ્ધા દૂર કરવાનું કામ કર્યું. વ્યસનમુક્તિ અભિયાન ચલાવ્યું અને ગામોગામ તેની અસર દેખાવા લાગી. જે ગામોની સવાર-સંધ્યા દારૂના નશામાં જ થતી એ ગામોમાં સવાર-સાંજ મંદિરોમાં આરતીનો રણકાર થવા લાગ્યો. લોકો મહેનત કરીને રોટલો ખાવા લાગ્યા અને સુખની અનુભૂતિ થવા લાગી. ગુજરાત ભ્રમણ કરતાં કરતાં યોગીજી મહારાજે પ્રમુખસ્વામીને વિદેશપ્રવાસ જવા માટે કહ્યું. પ્રમુખસ્વામી માટે વિદેશની ધરતી પર પગ મૂકવાનું પ્રથમ વખત બની રહ્યું હતું. ૨૪ ઓક્ટોબર, ૧૯૬૦ના યોગીજી મહારાજ સાથે તેમણે ઈસ્ટ આફ્રિકાનો પ્રવાસ કર્યો ત્યારે તેમને એ વધુ સમજાયું કે માત્ર ગુજરાત જ નહીં પણ સમગ્ર જગતમાં સ્વામિનારાયણ સંપ્રદાયના સિદ્ધાંતોના ફેલાવની જરૂર છે.